CELEX: 52014XG1205(01)
Language: mt
Date: 2014-12-05 00:00:00
Title: Konklużjonijiet tal-Kunsill u tar-Rappreżentanti tal-Gvernijiet tal-Istati Membri, imlaqqgħin fil-Kunsill, dwar l-isport bħala mutur tal-innovazzjoni u t-tkabbir ekonomiku

5.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 436/2
            
         Konklużjonijiet tal-Kunsill u tar-Rappreżentanti tal-Gvernijiet tal-Istati Membri, imlaqqgħin fil-Kunsill, dwar l-isport bħala mutur tal-innovazzjoni u t-tkabbir ekonomiku
   (2014/C 436/02)
   IL-KUNSILL TAL-UNJONI EWROPEA U R-RAPPREŻENTANTI TAL-GVERNIJIET TAL-ISTATI MEMBRI,
   I.   IFAKKRU
   
            
               1.
            
            
               Li l-Konklużjonijiet tal-Kunsill tas-26 ta’ Novembru 2013 dwar il-kontribut tal-isport lill-ekonomija tal-UE, u b’mod partikolari fl-indirizzar tal-qgħad fost iż-żgħażagħ u l-inklużjoni soċjali, irrikonoxxew il-potenzjal tal-isport fil-ħolqien tal-impjiegi u fl-appoġġ għall-iżvilupp ekonomiku lokali, flimkien ma’ “effetti konsegwenzjali” fuq setturi oħra (1).
            
         
            
               2.
            
            
               Li fil-21 ta’ Mejju 2014 il-Kunsill adotta t-tieni Pjan ta’ Ħidma tal-Unjoni Ewropea għall-Isport għall-2014-2017 li enfasizza l-kontribut importanti tal-isport lill-miri ġenerali tal-istrateġija Ewropa 2020, minħabba l-potenzjal qawwi tas-settur li jikkontribwixxi għat-tkabbir intelliġenti, sostenibbli u inklużiv u l-impjiegi ġodda, u inkluda, għal dan il-għan, il-benefiċċji ekonomiċi tal-isport u l-innovazzjoni bħala waħda mit-temi ta’ prijorità tiegħu (2).
            
         
            
               3.
            
            
               Li l-isport jirrappreżenta settur ekonomiku ta’ importanza sinifikanti għall-Unjoni Ewropea, li huwa 1,76 % tal-Valur Miżjud Gross tal-UE (GVA) (3) b’sehem fl-ekonomiji nazzjonali komparabbli mal-agrikoltura, il-forestrija u s-sajd magħqudin flimkien. Barra minn dawn l-effetti diretti, jiġi ġġenerat b’mod indirett sehem ta’ 1,22 % tal-GVA tal-UE permezz ta’ effetti multiplikaturi. Fir-rigward tas-suq tal-impjiegi, l-impjieg marbut mal-isport jirrappreżenta 2,12 % tal-impjieg totali fl-UE. Barra minn hekk, l-ekonomija marbuta mas-settur tal-isport uriet li hija eċċezzjonalment reżiljenti matul il-kriżi ekonomika (4).
            
         II.   JIKKUNSIDRAW LI
   
            
               4.
            
            
               L-isport, l-akbar moviment mhux governattiv fl-Ewropa, huwa mutur importanti għall-innovazzjoni. Xprunat minn kompetizzjoni intensiva, l-isport għandu inċentiv intrinsiku u inerenti li jimbotta lill-parteċipanti lejn titjib kostanti fil-prestazzjoni u l-eċċellenza.
            
         
            
               5.
            
            
               Bosta sports jattiraw riżorsi finanzjarji konsiderevoli permezz tal-isponsorizzazzjoni u l-bejgħ tad-drittijiet tax-xandir, u għalhekk huma kapaċi jinvestu ħafna fl-iżvilupp ta’ tagħmir u materjali innovattivi li jipprovdu vantaġġ kompetittiv lill-parteċipanti jew lit-timijiet.
            
         
            
               6.
            
            
               Din il-kombinazzjoni ta’ kompetizzjoni intensa u d-disponibbiltà ta’ riżorsi finanzjarji rriżultat f’industrija tal-isport ikkaratterizzata minn mewġ kostanti u rapidu ta’ innovazzjoni. F’ċerti oqsma tax-xjenza applikata l-innovazzjonijiet poġġew it-teknoloġija tal-isport fil-quċċata: it-teknoloġija tat-tessuti, il-mekkanika taċ-ċaqliq uman, materjali ġodda, sensuri, azzjonaturi, disinn orjentat lejn il-bniedem, u oħrajn.
            
         
            
               7.
            
            
               Jirriżulta wkoll li l-innovazzjonijiet fl-isport jista’ jkollhom effetti konsegwenzjali rilevanti għal setturi oħra tal-ekonomija. Diġà hemm eżempji tajbin ta’ innovazzjoni trasferibbli minn sport li jista’ jinstab f’setturi oħra, biex b’hekk isir disponibbli għal firxa usa’ ta’ konsumaturi. Pereżempju fis-setturi tal-manifattura, l-elettronika, l-IT/software, is-saħħa u l-kura tas-saħħa, l-ikel u x-xorb, it-turiżmu, l-edukazzjoni, id-divertiment u l-karozzi.
            
         
            
               8.
            
            
               L-isport huwa settur ta’ riċerka u innovazzjoni intensiv ħafna peress li huwa mmexxi minn domanda dejjem tikber għat-titjib tal-prestazzjoni, il-prevenzjoni ta’ korrimenti, id-disinn personalizzat u l-ispeċifiċità tal-massa kif ukoll il-ħtieġa li tiġi integrata s-sostenibbiltà tul il-katina tal-provvista kollha. Barra minn hekk, permezz tad-disinn u l-analiżi, huwa jutilizza u jintegra ħafna dixxiplini, inklużi materjali tax-xjenza u l-inġinerija, l-ajrudinamika, l-idrodinamika, it-termodinamika, il-bijomekkanika, l-elettronika, ix-xjenza tal-kompjuter u oħrajn.
            
         
            
               9.
            
            
               L-avvenimenti sportivi ewlenin jista’ jkollhom il-potenzjal għal input konsiderevoli fl-ekonomija lokali, reġjonali u nazzjonali. Għalhekk, l-avveniment sportivi ewlenin jistgħu jservu ta’ pjattaforma għat-tnedija u l-iżvilupp ta’ prodotti u servizzi ġodda inklużi l-innovazzjonijiet soċjali (5).
            
         III.   JIRRIKONOXXU LI
   
            
               10.
            
            
               L-isport jista’ jikkontribwixxi għall-isforzi tal-UE biex tirkupra mid-diffikultajiet ekonomiċi kontinwi peress li l-isport huwa industrija li qed tiżviluppa u huwa fil-biċċa l-kbira reżiljenti għaċ-ċiklu ekonomiku.
            
         
            
               11.
            
            
               Dgħufijiet fis-sistemi ta’ riċerka u innovazzjoni fl-UE jistgħu jxekklu l-potenzjal għat-tkabbir, u l-isport jista’ jirrappreżenta mutur importanti fit-tnaqqis tad-distakk fl-innovazzjoni tal-UE.
            
         
            
               12.
            
            
               Orizzont 2020, il-programm il-ġdid tal-UE għar-riċerka u l-innovazzjoni li jimplimenta l-Unjoni tal-Innovazzjoni (l-inizjattiva ewlenija UE 2020 li għandha l-għan li tiżgura l-kompetittività globali tal-Ewropa) jirrikonoxxi l-importanza ewlenija tal-investimenti strateġiċi fit-teknoloġiji u l-materjali avvanzati (6). Għalhekk dan huwa għodda utli fil-qasam tal-isport. Barra minn hekk, COSME, il-Programm għall-Kompetittività tal-Intrapriżi u l-SMEs tal-UE, jista’ jikkontribwixxi għall-ħolqien tan-negozju u t-tkabbir bl-appoġġ fost oħrajn tal-ħolqien u l-internazzjonalizzazzjoni ta’ raggruppamenti fil-qasam tal-isport (7).
            
         
            
               13.
            
            
               Ir-raggruppamenti tal-isport jistgħu jipprovdu ambjent favorevoli mhux biss għall-promozzjoni tal-isport u l-attività fiżika iżda wkoll għall-innovazzjoni ta’ prodotti u l-ħolqien ta’ negozji (8).
            
         
            
               14.
            
            
               Id-drittijiet ta’ proprjetà intellettwali (IPR) fil-qasam tal-isport jirrappreżentaw sorsi importanti ta’ introjtu għall-isport. Il-ksur tad-drittijiet ta’ proprjetà intellettwali (IPR) jista’ jiskoraġġixxi l-investimenti fl-innovazzjoni (9).
            
         
            
               15.
            
            
               Fehim aħjar tal-implikazzjonijiet tal-attivitajiet relatati mal-isport għall-ekonomija Ewropea, direttament u indirettament, jista’ jwassal għall-isfruttament aħjar tal-potenzjal tal-isport f’termini ta’ tkabbir u impjiegi u bħala mutur għall-innovazzjoni, kif ukoll għall-massimizzazzjoni tal-effetti konsegwenzjali tal-nfiq u l-investiment fl-isport u l-massimizzazzjoni tal-esplojtazzjoni tal-infrastruttura sportiva eżistenti permezz ta’ approċċi innovattivi u kosteffettivi.
            
         
            
               16.
            
            
               Miżuri bil-għan li jtejbu l-aċċess għal swieq internazzjonali għandhom jkunu wkoll ta’ benefiċċju lis-settur tal-isport tal-UE.
            
         IV.   F’DAN IL-KUNTEST, JISTIEDEN LILL-ISTATI MEMBRI TAL-UE, B’KONSIDERAZZJONI DOVUTA LEJN IL-PRINĊIPJU TAS-SUSSIDJARJETÀ, BIEX:
   
            
               17.
            
            
               Jippromwovu, fejn adatt, l-ħolqien u l-iżvilupp kemm ta’ raggruppamenti transsettorjali kif ukoll dawk transkonfinali li jinvolvu amministrazzjonijiet, universitajiet, ċentri ta’ riċerka, l-industrija u korpi tal-isport lokali, speċjalizzati fir-riċerka u l-iżvilupp, trasferiment tat-teknoloġija u soluzzjonijiet innovattivi għall-isport, li jikkontribwixxu b’mod attiv għall-ekonomija inġenerali, billi jiffaċilitaw il-ħolqien ta’ effetti konsegwenzjali. Tali kooperazzjoni tista’ tiġi appoġġata b’mod partikolari mill-programmi transkonfinali ffinanzjati mill-fondi Ewropej strutturali.
            
         
            
               18.
            
            
               Jinkoraġġixxu inizjattivi li jikkontribwixxu biex tingħata spinta lit-tkabbir u lill-esplorazzjoni aħjar tal-potenzjal ta’ innovazzjoni tal-isport għall-ekonomija inġenerali u li jamplifikaw l-effetti konsegwenzjali billi jinkoraġġixxu u jiffaċilitaw it-trasferiment u l-użu ta’ innovazzjonijiet teknoloġiċi mis-settur tal-isport minn setturi oħrajn tal-ekonomija. Dan jista’ jiffaċilita l-aċċess għas-settur tal-isport għal firxa usa’ ta’ sorsi ta’ finanzjament, bħall-finanzjament innovattiv u l-kapital ta’ riskju bil-għan ta’ awtosostenibbiltà finanzjarja.
            
         
            
               19.
            
            
               Irawmu u jiffaċilitaw l-innovazzjoni, l-aċċess għal finanzjament sostenibbli u l-ambjent tan-negozju għall-isport u l-industriji marbuta mal-isport.
            
         
            
               20.
            
            
               Ixerrdu l-informazzjoni u jiskambjaw esperjenzi tajbin u l-aħjar prattiki bejniethom f’kuntest Ewropew dwar modi kif joħolqu u jappoġġaw is-sħubijiet strateġiċi bejn il-partijiet interessati ewlenin fl-oqsma differenti bil-għan li jissaħħaħ ir-rwol tal-isport bħala mutur tal-innovazzjoni u t-tkabbir ekonomiku.
            
         V.   JISTIEDEN LILL-ISTATI MEMBRI, LILL-KUMMISSJONI U LILL-PARTIJIET INTERESSATI FL-ISPORT FL-ISFERI RISPETTIVI TA’ KOMPETENZA TAGĦHOM BIEX:
   
            
               21.
            
            
               Irawmu l-kondizzjonijiet għall-ħolqien ta’ ambjent favorevoli għall-iżvilupp ta’ innovazzjoni teknoloġika fil-qasam tal-isport u jippromwovu l-isport bħala sors ta’ tkabbir u l-impjieg fis-setturi rilevanti.
            
         
            
               22.
            
            
               Jaħdmu biex jiżviluppaw strateġiji u politiki transsettorjali bil-għan li jiġġeneraw ir-riċerka u l-innovazzjoni fil-qasam tal-isport u jesploraw il-possibbiltajiet ta’ promozzjoni ta’ sħubiji pubbliċi-privati fir-rigward ta’ proġetti ta’ infrastruttura tal-isport permezz tal-appoġġ għall-iskambju tal-aħjar prattiki fil-livell tal-UE.
            
         VI.   JISTIEDNU LILL-ISTATI MEMBRI U LILL-KUMMISSJONI, FL-OQSMA TA’ KOMPETENZA RISPETTIVI TAGĦHOM U B’KONSIDERAZZJONI DOVUTA LEJN IL-PRINĊIPJU TAS-SUSSIDJARJETÀ, BIEX:
   
            
               23.
            
            
               Iwettqu sensibilizzazzjoni dwar il-potenzjal tal-isport bħala “sors ġdid ta’ tkabbir u ta’ impjiegi fl-Ewropa”, permezz ta’ informazzjoni u koordinazzjoni fil-livell nazzjonali u tal-UE.
            
         
            
               24.
            
            
               Jinkoraġġixxu l-użu ta’ strumenti ta’ finanzjament tal-UE, fejn adatt, inkluż Orizzont 2020, Erasmus+, il-Fond Ewropew għall-Iżvilupp Reġjonali (FEŻR) u l-programm tal-UE għall-Kompetittività tal-Intrapriżi u l-Intrapriżi Żgħar u ta’ Daqs Medju (COSME), biex jiżviluppaw soluzzjonijiet innovattivi fir-rigward tad-dimensjoni ekonomika tas-settur tal-isport (10) għal impatt soċjo-ekonomiku fit-tul; u jivvalutaw jekk ikunx hemm lok għal aktar titjib dwar l-inklużjoni tar-riċerka u l-innovazzjoni relatati mal-isport fl-iskemi ta’ finanzjament eżistenti tal-UE.
            
         VII.   JISTIEDEN LILL-KUMMISSJONI EWROPEA BIEX:
   
            
               25.
            
            
               Tappoġġa l-kollaborazzjoni ta’ raggruppamenti fis-settur tal-isport fl-Istati Membri kollha, pereżempju taħt il-COSME (11).
            
         
            
               26.
            
            
               Tesplora, fil-kuntest tal-Grupp ta’ Esperti dwar id-Dimensjoni Ekonomika (12), il-possibbiltà tar-rappreżentazzjoni ċara tar-riċerka eżistenti u l-ġbir ta’ eżempji tal-aħjar prattiki fil-qasam tal-innovazzjoni fl-isport, kif ukoll ir-relazzjoni bejn l-isport u t-tkabbir ekonomiku, bil-ħsieb tal-ġbir u l-kondiviżjoni ta’ esperjenzi ta’ suċċess fir-rigward tal-aspetti innovattivi u ekonomiċi tal-isport.
            
         
            
               27.
            
            
               Tkompli l-ġbir ta’ statistika u l-analiżi tal-importanza ekonomika tal-isport.
            
         
            
               28.
            
            
               Torganizza avveniment transsettorjali ta’ livell għoli dwar il-kontribut tal-isport għall-innovazzjoni u t-tkabbir ekonomiku, waqt li jittieħed kont tal-effetti konsegwenzjali tiegħu fuq l-ekonomija inġenerali bbażata fuq azzjonijiet transnazzjonali identifikati li jistgħu jiġu promossi u jsiru l-bażi għal valutazzjoni rilevanti.
            
         
            
               29.
            
            
               Fil-kuntest tal-Ġimgħa Ewropea tal-Isport, tinkoraġġixxi inizjattivi minn atturi li joperaw fin-negozju relatat mal-isport u r-riċerka, sabiex huma jaqsmu l-avvanzi tagħhom fil-qasam.
            
         
            
               30.
            
            
               Tinkludi, fejn adatt, kwistjonijiet marbuta ma’ industriji u innovazzjoni marbuta mal-isport fil-qasam tal-isport fil-kuntest tal-kuntatti u r-relazzjonijiet bilaterali tagħha ma’ pajjiżi terzi rilevanti, sabiex tgħin l-industrija tal-UE tisfrutta aħjar opportunitajiet futuri.
            
         
            
               31.
            
            
               Tappoġġa inizjattivi transnazzjonali (pereżempju l-iskambju tal-aħjar prattiki, l-istudji, in-netwerks, il-proġetti) li jiffukaw fuq l-implimentazzjoni ta’ azzjonijiet strateġiċi nazzjonali u internazzjonali dwar l-esplorazzjoni mtejba tal-potenzjal innovattiv tal-isport għall-ekonomija inġenerali fil-qafas tal-programmi ta’ finanzjament tal-UE b’attenzjoni fuq it-tkabbir tal-effett konsegwenzjali tal-isport.
            
         
      (1)  http://www.consilium.europa.eu/uedocs/cms_data/docs/pressdata/en/educ/139733.pdf
   
      (2)  http://www.consilium.europa.eu/uedocs/cms_data/docs/pressdata/en/educ/142704.pdf
   
      (3)  Studju dwar il-kontribut tal-isport għat-tkabbir ekonomiku u l-impjieg fl-UE, Novembru 2012. http://ec.europa.eu/sport/library/studies/study-contribution-spors-economic-growth-final-rpt.pdf
   
      (4)  http://www.oecd.org/mcm/C-MIN(2013)1-ENG.pdf
   
      (5)  L-innovazzjonijiet soċjali għandhom jinftehmu li huma strateġiji, kunċetti, ideat u organizzazzjonijiet ġodda li jissodisfaw il-ħtiġijiet soċjali ta’ kull tip — mill-kondizzjonijiet tax-xogħol u l-edukazzjoni għall-iżvilupp u s-saħħa tal-komunità — li jestendu u jsaħħu s-soċjetà ċivili.
   
      (6)  http://ec.europa.eu/programmes/horizon2020/en/h2020-section/leadership-enabling-and-industrial-technologies
   
      (7)  http://ec.europa.eu/enterprise/initiatives/cosme/index_en.htm
   
      (8)  Ir-raggruppamenti huma gruppi ta’ intrapriżi speċjalizzati u atturi ta’ innovazzjoni oħrajn li jinsabu viċin xulxin u li jikkooperaw mill-qrib flimkien. Ir-raggruppamenti huma importanti għall-ħolqien tal-impjieg għaliex 38 % tal-impjiegi tal-UE huma bbażati bażijiet sodi reġjonali bħal dawn.
   http://ec.europa.eu/enterprise/initiatives/cluster/index_en.htm
   
      (9)  Fl-2012, l-uffiċjali tad-dwana fl-UE ħatfu żraben sportivi foloz li jiswew aktar minn EUR 36,5 miljun. Minn barra l-oġġetti fiżiċi, il-ksur tal-IPR jinkludi wkoll ix-xandir mhux awtorizzat ta’ xogħlijiet protetti mid-dritt tal-awtur li jinsabu f’avvenimenti sportivi televiżivi.
   
      (10)  Pereżempju, l-użu ta’ għodod bħall-Akkwist Pubbliku għall-Innovazzjoni. L-akkwist pubbliku għal oġġetti u servizzi innovattivi jista’ jkun għodda importanti għall-awtoritajiet reġjonali biex itejbu l-effettività u l-effiċjenza ta’ servizzi pubbliċi u jindirizzaw l-isfidi u l-ħtiġijiet tagħhom. L-innovazzjoni tinkoraġġixxi servizzi pubbliċi aktar effiċjenti u tista’ tiffaċilita l-implimentazzjoni ta’ infrastruttura u servizzi vitali. Barra minn hekk, id-Direttivi riveduti dwar l-akkwist pubbliku (id-Direttiva ta’ Konċessjoni 2014/23/UE, id-Direttiva dwar is-Settur Pubbliku 2014/24/UE u d-Direttiva dwar l-Utilitajiet 2014/25/UE) jipprevedu għodod addizzjonali li permezz tagħhom l-Istati Membri jkunu jistgħu jeżerċitaw akkwist pubbliku innovattiv, ekoloġiku jew soċjali.
   
      (11)  http://ec.europa.eu/enterprise/initiatives/cluster/internationalisation/index_en.htm
   
      (12)  Kif stabbilit mill-Pjan ta’ Ħidma Ewropew għall-Isport 2014-2017.